บลจ.ซีไอเอ็มบีฯ สำเร็จในการบริหารกองทุนประกาศเตรียมจ่ายเงินปันผลพร้อมกัน 7 กอง
บลจ.ซีไอเอ็มบีฯ ยิ้มรับความสำเร็จการบริหารกองทุน โชว์อัตราขายคืนหน่วยลงทุนอัติโนมัติ-ปันผล 7 กองรวด
12 ม.ค. 2560

นายวิน พรหมแพทย์ CFA ประธานเจ้าที่การลงทุน บริษัทหลักทรัพย์จัดการกองทุน ซีไอเอ็มบี-พรินซิเพิล จำกัด เปิดเผยว่า ในปีที่ผ่านมา บลจ.ซีไอเอ็มบี-พรินซิเพิล ประสบความสำเร็จในการบริหารกองทุนที่อยู่ภายใต้การจัดการได้อย่างมีประสิทธิภาพ ทั้งกองทุนที่มีนโยบายลงทุนในไทยและต่างประเทศ อาทิ ลงทุนในตราสารหนี้ หุ้น อสังหาริมทรัพย์ และลงทุนในหน่วยลงทุนของกองทุนต่างประเทศ ประเภทที่มีการขายคืนหน่วยลงทุนแบบอัตโนมัติและกองทุนประเภทที่มีการจ่ายเงินปันผล ซึ่งสามารถสร้างผลตอบแทนได้เป็นอย่างดี ล่าสุดจึงได้กำหนดอัตราการขายคืนหน่วยลงทุนอัตโนมัติและการจ่ายเงินปันผลแก่ผู้ถือหน่วยลงทุน ที่มีรายชื่อในสมุดทะเบียน ณ วันที่ปิดสมุดทะเบียน 30 ธันวาคม 2559 รวมทั้งสิ้น 7 กองทุน
ทั้งนี้ 3 กองทุนเด่นที่สามารถสร้างผลตอบแทนได้ดี โดยกองทุนเปิดซีไอเอ็มบี-พรินซิเพิล อิควิตี้ ดิวิเดนด์ อินคัม (CIMB-PRINCIPAL iDIV-R) ที่มีนโยบายลงทุนในหุ้นในตลาดหลักทรัพย์แห่งประเทศไทยหรือตลาดหลักทรัพย์ เอ็ม เอ ไอ ที่มีประวัติจ่ายเงินปันผลหรือมีโอกาสจ่ายเงินปันผลในอนาคต ชนิดขายคืนหน่วยลงทุนอัตโนมัติ กำหนดขายคืนที่หน่วยละ 0.21 บาท และชนิดจ่ายเงินปันผล กำหนดจ่ายเงินปันผลที่หน่วยละ 0.13 บาท ซึ่งผลตอบแทนปี 2559 สร้างผลตอบแทนได้ 16.47% และกองทุนเปิดซีไอเอ็มบี-พรินซิเพิล พร็อพเพอร์ตี้ อินคัม (CIMB-PRINCIPAL iPROP) ที่มีนโยบายลงทุนในหุ้นหรือตราสารหมวดอสังหาริมทรัพย์ในไทยและต่างประเทศ ชนิดขายคืนหน่วยลงทุนอัตโนมัติ กำหนดขายคืนที่หน่วยละ 0.20 บาท และชนิดจ่ายเงินปันผล กำหนดจ่ายเงินปันผลที่หน่วยละ 0.15 บาท ซึ่งผลตอบแทนปี 2559 สร้างผลตอบแทนได้ 15.72%
ส่วนกองทุนเปิดซีไอเอ็มบี-พรินซิเพิล บาลานซ์ อินคัม (CIMB-PRINCIPAL iBALANCED-R) ที่มีนโยบายลงทุนได้ทั้งหุ้นที่มีปัจจัยพื้นฐานดีและตราสารหนี้ในไทยและต่างประเทศ ชนิดขายคืนหน่วยลงทุนอัตโนมัติ กำหนดอัตราขายคืนที่หน่วยละ 0.09 บาท ซึ่งผลตอบแทนปี 2559 สร้างผลตอบแทนได้ 11.08%
“ปีที่ผ่านมาถือเป็นปีที่ดีในการบริการจัดการกองทุนของเรา จึงสามารถทำการขายคืนหน่วยลงทุนและจ่ายเงินปันผลให้แก่ผู้ถือหน่วยลงทุนได้ ส่วนในปีนี้เราวางเป้าหมายที่จะผลักดันผลการดำเนินงานเพื่อสร้างผลตอบแทนที่ดีให้แก่ผู้ถือหน่วยลงทุนได้ไม่แตกต่างจากปีที่ผ่านมา แม้ว่าในปัจจุบันตลาดหุ้นไทยปรับขึ้นมาค่อนข้างมาก แต่มั่นใจว่าด้วยประสบการณ์และความเชี่ยวชาญในการบริหารจัดการกองทุนจะสามารถสร้างผลตอบแทนที่ดีได้” นายวิน กล่าว
 